Filmové štúdio

Filmové štúdio označuje komplex priestorov, budov a zariadení na výrobu filmových diel. V súčasnosti sú štúdia zložité organizačné zoskupenia všetkých častí výroby filmu. Povedľa filmových ateliérov obsahuje štúdio typicky dielne, sklady, maskérne, kostymérne, trikové miestnosti, sklady scén a dekorácii, kancelárie, laboratóriá, archívy, premietárne, auditória či strižne.

V súvislosti s televíznou produkciou sa hovorí o televíznom štúdiu.

Pojem filmové štúdio býva často stotožňovaný s pojmom filmový ateliér. Ateliér však presnejšie predstavuje iba miesto určené na skúšanie a nakrúcanie interiérových scén kinematografických a televíznych filmov, prípadne iných audiovizuálnych projektov. Ako taký býva vybavený dekoráciami a osvetľovacou, zvukovou či kamerovou filmovou technikou. Špecifickým typom sú trikové filmové ateliéry, ktoré obsahujú napríklad bazény, tunely, zadnú projekciu či trikovú techniku. Filmové ateliéry sa typicky členia na malé (600800 m²), stredne veľké (10001200 m²) a veľké (20003200 m²).

Prvý filmový ateliér vznikol v USA v roku 1894 (Black Maria), v Európe vznikol prvý ateliér o tri roky neskôr (1897) v Montreuil pri Paríži (tzv. Sklený dom). V ČSR sa rozvíjali tri filmové štúdiá (resp. ateliéry): Barrandov v Prahe, štúdio v Zlíne a Filmové ateliéry Koliba v Bratislave. Na Slovensku vznikol najstarší filmový ateliér v roku 1947 úpravou bratislavského rozhlasového štúdia na Jakubovom námestí, až v roku 1949 začali vznikať ateliéry Koliba.

náhľad|Prvý filmový ateliér vo Francúzsku, ktorý navrhol Georges Méliès v roku 1897 v Montreuil.

 História 
Keďže prvé filmy boli ešte veľmi neosvetlené, museli sa výrobcovia filmov v ranej ére nemého filmu spoliehať na slnečné svetlo. Prvými filmovými ateliérmi boli preto veľké presklené domy. Slnečné svetlo bolo tiež jedným z hlavných dôvodov, prečo sa americký filmový priemysel, pôvodne založený na východnom pobreží, až v prvej dekáde 20. storočia presťahoval do slnečnej Kalifornie, do Hollywoodu. Neskôr, po prvej svetovej vojne, silné elektrické lampy nahradili slnečné svetlo a ateliéry sa stavali tmavšie a uzavretejšie (vládcom sa stalo umelé svetlo). Začiatkom príchodu zvukových filmov sa museli všetky štúdia odhlučniť. Začiatkom 80. a 90. rokov 20. storočia sa často filmári vrhali do reálneho sveta, čím množstvo štúdii strácalo na význame. Príchodom modernej doby sa štúdia opäť využívajú, zdokonaľujú a skvalitňujú. V súčasnosti kvalitné štúdia obsahujú takzvané zelené plátna / steny, ktoré slúžia na CGI efekty.

 Filmové štúdiá a ateliéry v rôznych krajinách 

 Slovensko 
Filmové ateliéry Koliba boli založené v roku 1949 v Bratislave a od začatia ich prevádzky v roku 1953 v nich vzniklo vyše 400 celovečerných filmov, vyše štyri tisícky krátkych dokumentov, animovaných a spravodajských filmov. Štúdio Koliba, a. s., v roku 1996 Kolibské ateliéry sprivatizovalo. V súčasnosti areál patrí TV JOJ. 

Televízne štúdio Bratislava je televízne štúdio patriace pod RTVS, ktoré poskytuje služby v oblasti televízneho vysielania.

DNA Production je slovenské filmové štúdio, ktoré vlastnia a prevádzkujú producenti Peter Bebjak a Rasťo Šesták. Spoločnosť bola založená 23. mája 2001 a do obchodného registra ju Okresný súd Bratislava I zapísal 14. júna 2001.

Studio 727 je slovenské filmové štúdio, ktoré bolo založené v roku 1997. Ateliéry sa nachádzajú severne pol kilometra od jazera Kuchajda v mestskej časti Nové Mesto.

 Česko 
Barrandov Studio je komplex filmových štúdií v Prahe v štvrti Barrandov, ktorý bol vytvorený v roku 1931. Tieto filmové ateliéry sú najväčšie v Česku a jedny z najväčších v Európe. Barrandovské štúdiá ponúkajú kompletné služby, schopné pokryť všetko, čo sa spája s filmovým natáčaním, pre filmové produkcie z Česka i zahraničia.https://www.barrandov.cz/

 Francúzsko 
Cité du Cinéma alebo Studios de Paris je komplex filmových štúdií podporovaný a založený filmovým režisérom a producentom Lucom Bessonom. Areál sa nachádza sa v Saint-Denis, na severnom predmestí Paríža, v zrekonštruovanej elektrárni, ktorá bola uvedená do prevádzky v roku 1933. Bol slávnostne otvorený 21. septembra 2012. Komplex obsahuje 9 filmových hál s celkovou plochou 11 tisíc metrov štvorcových.

Studios de Bry je filmové štúdio nachádzajúce sa v Bry-sur-Marne, neďaleko inštitúcie Institut national de l'audiovisuel (INA). S ôsmimi nakrúcacími halami a zastavanou plochou 50 000 m² patria medzi najväčšie štúdiá vo Francúzsku. Rozloha celého komplexu je približne dvanásť hektárov, súčasťou ktorého je aj vlastný backlot.

Studios du Point du Jour, známe ako Studios de Billancourt, boli legendárne filmové štúdiá, ktoré založil Henri Diamant-Berger v roku 1922 na 49 quai du Point-du-Jour v Boulogne-Billancourt a boli zatvorené v roku 1992, kvôli požiaru. Zbúrané boli v roku 1995 a na ich mieste aktuálne stoja budovy Canal+. V najväčšom rozmachu zaberala plocha celého areálu dva hektáre.

Studios de Boulogne je filmové štúdio, ktoré sa nachádzajú v Boulogne-Billancourt, medzi Avenue Jean-Baptiste-Clément a Rue de Silly. Dve najvýznamnejšie filmové štúdiá vo Francúzsku (Billancourt a Boulogne) boli od seba vzdialené približne dva kilometre vzdušnou čiarou. Štúdiá de Boulogne vznikli v roku 1941 ako konkurent Billancourtu. V súčasnosti fungujú pod názvom Canal Factory a zameriavajú sa primárne na televíznu tvorbu.

Studios de la Victorine sú filmové štúdiá vytvorené v roku 1919 v Nice. Štúdia obsahujú desať natáčacích hál s celkovou rozlohou okolo 6000 m².

Studios d'Épinay alebo Studios Éclair je filmové štúdio nachádzajúce sa v Épinay-sur-Seine v Seine-Saint-Denis. V roku 1907 založili priemyselník Charles Jourjon a Ambroise-François Parnaland Laboratoires Éclair. Spoločnosť Éclair bola pôvodne určená na výrobu filmov. V rokoch 1908 až 1918 bola Éclair treťou francúzskou firmou po Gaumont a Pathé.

Medzi ďalšie významné štúdia vo francúzsku patria alebo patrili:

 Franstudio:
 Studios de Joinville (1908 / 19101987)
 Studios de Saint-Maurice (19301971)
 Studios Francœur (19261991)
 Studios Pagnol 
 Studios d'Arpajon (19872012 a potom od roku 2018)
 Studios du Lendi
 Studios de Montreuil (19041929)
 Studios de Saint-Laurent-du-Var (19201944)
 Transpa studios:
 Studios de Saint-Ouen (cca 1970)
 Studio d’Angoulème
 Studio de Tourcoing
 Studio de La Courneuve
 Studio Chevojon
 Studios de France (prevažne televízne)

 Spojené kráľovstvo 
Pinewood Studios je britské filmové a televízne štúdio nachádzajúce sa v dedine Iver Heath v Anglicku. Nachádza sa približne 18 míľ (29 km) západne od centra Londýna. 007 Stage s plochou necelých 5000 m² je jednou z najväčších filmových hál na svete. Prvé zmienky o štúdiách siahajú do roku 1934.https://pinewoodgroup.com/studios/pinewood-studios

Shepperton Studios je filmové štúdio nachádzajúce sa v Sheppertone, Surrey, Anglicko, s históriou siahajúcou až do roku 1931. Teraz je súčasťou Pinewood Studios Group.https://pinewoodgroup.com/studios/shepperton-studios

Elstree Studios je filmové štúdio nachádzajúce sa v Sheppertone, Surrey, Anglicko, s históriou siahajúcou až do roku 1931. Teraz je súčasťou Pinewood Studios Group.

 USA 
Universal Studios Lot je komplex televíznych a filmových štúdií, ktorý sa nachádza na 100 Universal City Plaza v Universal City v Kalifornii a je súčasťou celého komplexu Universal Studios, ktorý zahŕňa priľahlý zábavný park Universal Studios Hollywood a komplex filmových štúdií Universal Studios Lot. Pozemok oficiálne otvoril brány Universal City 15. marca 1915. Dnes sa areál Universal Studios skladá zo 400 akrov a zahŕňa viac ako 30 filmových hál.

Samuel Goldwyn Studio je filmové štúdio nachádzajúce sa v Sheppertone, Surrey, Anglicko, s históriou siahajúcou až do roku 1931. Teraz je súčasťou Pinewood Studios Group.

 Nemecko 
Studio Babelsberg je filmové štúdio, ktoré sa nachádza v Postupime-Babelsbergu pri Berlíne v Nemecku, je druhým najstarším veľkým filmovým štúdiom na svete, ktorému predchádzalo len dánske Nordisk Film (od roku 1906), ktoré produkuje filmy od roku 1912. S celkovou rozlohou areálu približne 460 000 štvorcových metrov a štúdiami s rozlohou približne 25 000 štvorcových metrov je najväčším európskym filmovým štúdiom.

Bavaria Studios je filmové a produkčné štúdio, ktoré sa nachádzajú v Mníchove, hlavnom meste regiónu Bavorsko v Nemecku, a sú dcérskou spoločnosťou Bavaria Film.

 Taliansko 
Cinecittà je filmové štúdio ležiace na via Tuscolana na juhovýchodnom okraji Ríma, založené v roku 1937. Nachádza sa v ňom dvadsaťdva hál slúžiacich na natáčanie i postprodukciu, zaberá rozlohu štyridsiatich hektárov a je strediskom talianskej kinematografie. Vzniklo v ňom viac ako tritisíc filmov a televíznych relácií.

 Španielsko 
Ciudad de la Luz nachádzajúce sa v oblasti Aguamarga (Alicante, Španielsko), bolo veľké audiovizuálne centrum s rozlohou 320 000 metrov štvorcových, venované svetu kinematografie. Od otvorenia v roku 2005 do zatvorenia v roku 2012 sa v priestoroch štúdia nakrútilo približne 60 filmov.https://sptcv.net/ciudad-de-la-luz/

 Dánsko 
Nordisk Film je dánska filmová spoločnosť založená v roku 1906 v Kodani filmárom Ole Olsenom.

 Poľsko 
Alvernia Studios je filmové štúdio nachádzajúce sa v obci Alwernia. Komplex, ktorý bol vybudovaný v roku 2000, pozostáva z trinástich kupol s rozlohou 13 000 m².

 Maďarsko 
Mafilm Studios založený v roku 1948. Je najväčším a najvýznamnejším filmovým štúdiom v Maďarsku a strategickou základňou pre maďarský filmový priemysel.

 Rusko 
Mosfiľm (rusky: Мосфильм) je filmové štúdio, ktoré patrí medzi najväčšie a najstaršie v Ruskej federácii a v Európe. Spoločnosť bola založená v roku 1924 v ZSSR.

 Mexiko 
Estudios Churubusco je jedným z najstarších a najväčších komplexov na nahrávanie filmov v Latinskej Amerike, ktorý sa nachádza v Churubusco, južne od Mexico City. Štúdiá Churubusco boli otvorené v roku 1945.

 Maroko 
Atlas Corporation Studios je filmové štúdio nachádzajúce sa v Ouarzazate v Maroku a vytvorené v roku 1983 Mohamedom Belghmim.

 India 
Bollywood je neformálne meno jedného z centier indického filmového priemyslu sídliaceho v Bombaji. Vzniklo zložením názvu mesta Bombaj a Hollywoodu, centra amerického filmového priemyslu.

 Čína 
Cheng-tien Jing-š'-čcheng () je filmové štúdio nachádzajúce sa v Cheng-tien, čínskom meste Tung-jang v provincii Če-ťiang. Je to jedno z najväčších filmových štúdií na svete. Výstavba sa začala v polovici 90. rokov 20. storočia a odvtedy stále pokračuje.

 Japonsko 
Šóčiku je japonské filmové štúdio v Kyote, ktoré vzniklo začiatkom 20. storočia a obsahuje 6 natáčacích hál.

 Referencie 

 Iné projekty 

 Externé odkazy 

 Encyclopædia Britannica

Kategória:Filmové štúdiá
Kategória:Filmové podniky
Kategória:Filmová terminológia